Virallinen lehti nro C 098 , 09/04/1999 s. 0290



B4-1087, 1100, 1138, 1144 ja 1151/98 Päätöslauselma Dnestrin ongelman poliittisesta ratkaisusta Euroopan parlamentti, joka - ottaa huomioon Euroopan unionin ja Moldovan tasavallan välisen kumppanuus- ja yhteistyösopimuksen, - ottaa huomioon «Moskovan muistion», joka koskee Moldovan ja Dnestrin konfliktin tulevaa ratkaisua koskevia toimenpiteitä ja jonka allekirjoittivat 8. toukokuuta 1997 Moldovan tasavallan ja Dnestrin johtajat sekä Venäjän federaation, Ukrainan ja ETYJ:n edustajat, - ottaa huomioon EU:n ja Moldovan parlamentaarisen yhteistyövaliokunnan 8. lokakuuta 1998 päivätyt suositukset sekä sen puheenjohtajien julkilausuman Dnestrin kysymyksestä, A. katsoo, että Moldovan ja Dnestrin sodan loputtua heinäkuussa 1992 Moldovan ja Dnestrin separatistialueen välisen poliittisen ratkaisun saavuttamisessa on edistytty vain vähän, B. on huolissaan siitä, että alueella on runsaasti entisen Neuvostoliiton aseita ja ammuksia, joita säilytetään edelleen Dnestrissa Venäjän XIV armeijan suojeluksessa, C. panee merkille, että ETYJ:n ministerineuvosto sekä ETYJ:n, Venäjän federaation ja Ukrainan edustajat ehdottivat 30. marraskuuta 1998 tiettyjä käytännön toimenpiteitä, jotka voisivat edistää ongelman ratkaisua, D. korostaa sitä, että olisi toteutettava päättäväisiä toimenpiteitä tämän konfliktin ratkaisemiseksi, mukaan lukien vuoropuhelu, joka koskee toimivallan jakoa ja Dnestrin tulevaa asemaa Moldovan yhteydessä, vastavuoroista pidättymistä tilanteen kiristämisestä sekä väliaikaisten yhteistyötoimien yhteistä tutkimista erityisesti talouden alalla, E. katsoo, että Euroopan unionin olisi osallistuttava aktiivisemmin tämän ongelman ratkaisuun lisäämällä Tacis-tukea sekä tukemalla yhteisiä infrastruktuurihankkeita, molempien väestönosien eduksi koituvia humanitaarisia hankkeita ja johtohenkilöstön yhteistä koulutusta Moldovan tasavallalle jo annettavan tuen lisäksi, F. pahoittelee sitä, että Dnestrin viranomaisten vuonna 1992 kuolemaan tuomitsemaa parlamentin jäsen Ilie Ilascua pidetään edelleen vangittuna Dnestrin alueella; 1. Kehottaa Moldovan hallitusta ja parlamenttia sekä Dnestrin viranomaisia tekemään mahdollisimman laajaa yhteistyötä kaikissa aloitteissa, joilla pyritään rauhanomaiseen neuvotteluratkaisuun Moldovan tasavallan ja Dnestrin alueen välisessä konfliktissa; 2. Pitää tervetulleena ETYJ:n kokouksessa tehtyä aloitetta ja kehottaa ETYJ:iä sekä Venäjän federaation ja Ukrainan hallituksia tekemään kaikkensa poliittisen neuvotteluratkaisun helpottamiseksi; 3. Kehottaa komissiota ja neuvostoa tukemaan konfliktin ratkaisuprosessia kiinnittämällä asiaan enemmän poliittista huomiota sekä toteuttamalla molempien väestönosien eduksi koituvia hankkeita kumppanuus- ja yhteistyösopimuksen mukaisesti jo annettavan tuen lisäksi; 4. Kehottaa Venäjän hallitusta jatkamaan venäläisten joukkojen poistamista Dnestrin alueelta, mukaan luettuna Dnestriin varastoitujen venäläisten sotatarvikkeiden palauttaminen Venäjälle tai niiden tuhoaminen; 5. Kehottaa Dnestrin viranomaisia viipymättä vapauttamaan Ilie Ilascun ja muut hänen kanssaan vankeudessa pidetyt henkilöt; 6. Kehottaa puhemiestään välittämään tämän päätöslauselman komissiolle, neuvostolle ja ETYJ:lle sekä Moldovan tasavallan parlamentille ja hallitukselle ja Dnestrin viranomaisille.